ประกาศคณะกรรมการกํากับหลักทรัพย์และตลาดหลักทรัพย์ที่ กธ. 18/2564เรื่อง หลักเกณฑ์ เงื่อนไข และวิธีการประกอบธุรกิจ สินทรัพย์ดิจิทัล(ฉบับที่ 11)\_\_\_\_\_\_\_\_\_\_\_\_\_\_\_\_\_\_\_\_\_\_\_ อาศัยอํานาจตามความในมาตรา 10(1) และมาตรา 30 แห่งพระราชกําหนดการประกอบธุรกิจสินทรัพย์ดิจิทัล พ.ศ. 2561 คณะกรรมการ ก.ล.ต. ออกประกาศไว้ดังต่อไปนี้ ข้อ 1 ให้เพิ่มความต่อไปนี้เป็นข้อ 39/1 และข้อ 39/2 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กธ. 19/2561 เรื่อง หลักเกณฑ์ เงื่อนไข และวิธีการประกอบธุรกิจสินทรัพย์ดิจิทัล ลงวันที่ 3 กรกฎาคม พ.ศ. 2561 "ข้อ 39/1 หลักเกณฑ์การคัดเลือกสินทรัพย์ดิจิทัลตามข้อ 39(1) ต้องมีข้อกําหนดที่จะไม่คัดเลือกโทเคนดิจิทัลที่กําหนดสิทธิของบุคคลในการได้มาซึ่งสินค้าหรือบริการหรือสิทธิอื่นใดที่เฉพาะเจาะจง และพร้อมที่จะให้ผู้ถือใช้ประโยชน์ได้ทันทีในวันที่ออก หรือคริปโทเคอร์เรนซี ที่ออกโดยมีลักษณะใดลักษณะหนึ่งดังต่อไปนี้ มาซื้อขายในศูนย์ซื้อขายสินทรัพย์ดิจิทัล (1) ไม่มีวัตถุประสงค์หรือสาระชัดเจนหรือไม่มีสิ่งใดรองรับโดยมีราคาขึ้นอยู่กับกระแสในโลกโซเชียล (Meme Token) (2) เกิดจากกระแสความชื่นชอบส่วนบุคคล (Fan Token) (3) โทเคนดิจิทัลที่เกิดจากการนําเทคโนโลยีมาใช้แสดงความเป็นเจ้าของหรือให้สิทธิในสิ่งใดสิ่งหนึ่งหรือที่เฉพาะเจาะจง โดยไม่สามารถใช้โทเคนดิจิทัลประเภทและชนิดเดียวกัน และจํานวนเท่ากันแทนกันได้ (Non-Fungible Token: NFT) (4) โทเคนดิจิทัลที่ออกโดยผู้ประกอบธุรกิจการเป็นศูนย์ซื้อขายสินทรัพย์ดิจิทัลเองหรือบุคคลซึ่งมีความเกี่ยวข้องกับผู้ประกอบธุรกิจการเป็นศูนย์ซื้อขายสินทรัพย์ดิจิทัลดังนี้ เพื่อวัตถุประสงค์ในการใช้ประโยชน์สําหรับธุรกรรมที่เกิดขึ้นบนบล็อกเชน (blockchain) (ก) กรรมการ ผู้บริหาร หรือผู้มีอํานาจควบคุมกิจการ (ข) คู่สมรสหรือผู้ที่อยู่กินด้วยกันฉันสามีภริยาของบุคคลตาม (ก) (ค) นิติบุคคลซึ่งบุคคลตาม (ก) มีอํานาจควบคุมกิจการ (ง) บริษัทใหญ่ บริษัทย่อย หรือบริษัทร่วม ทั้งนี้ ตามลักษณะที่กําหนดในประกาศคณะกรรมการกํากับหลักทรัพย์และตลาดหลักทรัพย์ว่าด้วยการกําหนดลักษณะของกิจการในกลุ่มของผู้เสนอขายโทเคนดิจิทัล โดยอนุโลม เพื่อประโยชน์ในการพิจารณาอํานาจควบคุมกิจการตามวรรคหนึ่ง (4) ให้นําบทนิยามคําว่า "อํานาจควบคุมกิจการ" ตามมาตรา 39 แห่งพระราชกําหนดการประกอบธุรกิจสินทรัพย์ดิจิทัล พ.ศ. 2561 มาใช้บังคับโดยอนุโลม ข้อ 39/2 ผู้ประกอบธุรกิจการเป็นศูนย์ซื้อขายสินทรัพย์ดิจิทัลต้องจัดให้มีข้อกําหนดในกรณีที่มีการนําโทเคนดิจิทัลที่ออกโดยผู้ประกอบธุรกิจการเป็นศูนย์ซื้อขายสินทรัพย์ดิจิทัลเองหรือโดยบุคคลซึ่งมีความเกี่ยวข้องกับผู้ประกอบธุรกิจการเป็นศูนย์ซื้อขายสินทรัพย์ดิจิทัลนั้นมาซื้อขายในศูนย์ซื้อขายสินทรัพย์ดิจิทัลที่ตนให้บริการ ว่าหากผู้ออกโทเคนดิจิทัลดังกล่าวไม่ปฏิบัติให้เป็นไปตามข้อกําหนดในไวท์เปเปอร์ (white paper) และหลักเกณฑ์ที่เกี่ยวข้องในสาระสําคัญ จะเป็นเหตุให้ผู้ประกอบธุรกิจการเป็นศูนย์ซื้อขายสินทรัพย์ดิจิทัลเพิกถอนโทเคนดิจิทัลดังกล่าวออกจากการซื้อขายในศูนย์ซื้อขายสินทรัพย์ดิจิทัลได้ เพื่อประโยชน์ในการพิจารณาตามวรรคหนึ่ง คําว่า "บุคคลซึ่งมีความเกี่ยวข้องกับผู้ประกอบธุรกิจการเป็นศูนย์ซื้อขายสินทรัพย์ดิจิทัล" มีความหมายเช่นเดียวกับที่กําหนดไว้ในข้อ 39/1(4) โดยอนุโลม" ข้อ 2 ในกรณีที่มีการให้บริการซื้อขายสินทรัพย์ดิจิทัลที่มีลักษณะตามข้อ 39/1 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กธ. 19/2561 เรื่อง หลักเกณฑ์ เงื่อนไข และวิธีการประกอบธุรกิจสินทรัพย์ดิจิทัล ลงวันที่ 3 กรกฎาคม พ.ศ. 2561 ซึ่งแก้ไขเพิ่มเติมโดยประกาศนี้ ในศูนย์ซื้อขายสินทรัพย์ดิจิทัลใดอยู่แล้วก่อนหรือในวันที่ประกาศนี้ใช้บังคับ ให้ผู้ประกอบธุรกิจการเป็นศูนย์ซื้อขายสินทรัพย์ดิจิทัลนั้นสามารถให้บริการซื้อขายสินทรัพย์ดิจิทัลที่มีอยู่แล้วนั้นต่อไปได้ ข้อ 3 ให้ผู้ประกอบธุรกิจการเป็นศูนย์ซื้อขายสินทรัพย์ดิจิทัลจัดให้มีหลักเกณฑ์การคัดเลือกสินทรัพย์ดิจิทัลและหลักเกณฑ์ที่มีข้อกําหนดและเหตุแห่งการเพิกถอนโทเคนดิจิทัล ตามข้อ 39/1 และข้อ 39/2 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กธ. 19/2561 เรื่อง หลักเกณฑ์ เงื่อนไข และวิธีการประกอบธุรกิจสินทรัพย์ดิจิทัล ลงวันที่ 3 กรกฎาคม พ.ศ. 2561 ซึ่งแก้ไขเพิ่มเติมโดยประกาศนี้ ให้แล้วเสร็จภายใน 30 วันนับแต่วันที่ประกาศนี้มีผลใช้บังคับ โดยในระหว่างที่ยังแก้ไขหลักเกณฑ์ไม่แล้วเสร็จ ให้ผู้ประกอบธุรกิจการเป็นศูนย์ซื้อขายสินทรัพย์ดิจิทัลปฏิบัติตามประกาศดังกล่าว ทั้งนี้ ให้ถือว่าหลักเกณฑ์ที่ได้จัดให้มีภายในระยะเวลาดังกล่าวได้รับความเห็นชอบจากคณะกรรมการ ก.ล.ต. แล้ว ข้อ 4 ประกาศนี้ให้ใช้บังคับตั้งแต่วันที่ 11 มิถุนายน พ.ศ. 2564 เป็นต้นไป ประกาศ ณ วันที่ 10 มิถุนายน พ.ศ. 2564 (นายพิชิต อัคราทิตย์) ประธานกรรมการ คณะกรรมการกํากับหลักทรัพย์และตลาดหลักทรัพย์